ན་མཿསྭ་རསྟི་ཡེ།འདིར་ལྷ་མོ་དབྱངས་ཅན་མ་རྒྱུན་དུ་བསྙེན་པར་འདོད་པས།སྔ་ཐུན་གྱི་ཆར་ཤ་ཆང་སྒོག་ཙོང་སོགས་མི་གཙང་བ་དང་དྲི་ང་བའི་ཟས་རིགས་རྣམས་སྤངས་ལ།སྐྱབས་སེམས་སྔོན་དུ་བཏང་ནས་སྭ་བྷ་ཝས་སྦྱངས་ཏེ།ཨཱཿཆོས་རྣམས་མི་དམིགས་སྟོང་པའི་ངང་ཉིད་ལས།།སྣོད་བཅུད་རྣམ་དག་བདེ་བ་ཆེན་པོའི་ཞིང་།།རང་སྣང་དག་པའི་རྒྱན་གྱུར་རི་དབང་དང་།།ནགས་ཚལ་སྨན་ལྗོངས་ཆུ་ཀླུང་ཉམས་དགའ་བ།།ལྷ་དང་དྲང་སྲོང་རིག་འཛིན་གྲུབ་པས་བརྟེན།།དབུས་ན་མདངས་ལྡན་བདུད་རྩིའི་རྒྱ་མཚོའི་ནང་།།པཾ་ལས་པདྨ་དཀར་པོ་འདབ་སྟོང་སྟེང་།།ཨ་ལས་ཟླ་གདན་རང་སེམས་ཧྲཱིཾ་དཀར་པོའི།།ས་བོན་ཡོངས་གྱུར་ལྷ་མོ་དབྱངས་ཅན་མ།།བཅུ་དྲུག་ལང་ཚོ་རབ་རྒྱས་སྟོན་ཟླའི་མདོག།ཞལ་གཅིག་ཕྱག་བཞི་ཚད་མེད་མཁྱེན་བརྩེའི་གཏེར།།དང་པོའི་ཕྱག་གཉིས་རལ་གྲི་པུསྟི་དང་།།འོག་མའི་ཕྱག་གཉིས་བཻཌུར་པི་ཝཾ་སྦྲེངས།།མཛེས་འཛུམ་བལྟ་ན་རབ་སྡུག་པདྨའི་སྤྱན།།ནུ་འབུར་རབ་རྒྱས་ཟག་མེད་བདེ་ཆེན་འབར།།དབུ་སྐྲ་ལི་བའི་ཐོར་ཅོག་གཙུག་ཏུ་བཅིངས།།ལྷག་མ་སིལ་བུར་གྲོལ་བས་སྐུ་རྒྱབ་ཁེབས།།མེ་ཏོག་དཀར་པོའི་ཕྲེང་བས་ཐོད་བཅིངས་པའི།།དབུ་ཡི་གཙུག་ན་ཟླ་བ་ཕྱེད་པའི་མཚན།།དར་དཀར་སྟོད་གཡོག་གསེར་གྱི་རིས་བཀྲ་ཞིང་།།ཟ་འོག་སྨད་དཀྲིས་དབང་པོའི་གཞུ་ལྟར་འཚེར།།སྙན་ཆ་གདུ་བུ་མགུལ་རྒྱན་དོ་ཤལ་སོགས།།སྣ་ཚོགས་ནོར་བུ་གཡེར་ཁའི་རྒྱན་བཟང་འཆང་།།